100 000 mislukte oproepe na Oos-Londen-nooddiensteFoto bloot ter illustrasie. (Foto: Unsplash / Scott Rodgerson) Meer as 100 000 noodoproepe van mense in Oos-Londen na die polisie het oor die afgelope drie jaar onbeantwoord gebly, selfs al het dié sentrum geen personeeltekorte nie. Dit kan volgens die provinsiale regering daaraan toegeskryf word dat die 10111-inbelsentrum gedurig kragonderbrekings ervaar. Die inligting is Dinsdag deur die DA in ŉ verklaring onthul nadat die LUR vir gemeenskapsveiligheid in die Oos-Kaap, Xolile Nqatha, antwoorde op parlementêre vrae deur dié party verskaf het. “Die 10111-nommer is vir enige noodgeval wat reaksie van die polisie vereis. Dis gŉ wonder dat mense vertroue in die polisie verloor om hulle in tye van nood by te staan nie. Hul oproepe word dan nie eens beantwoord nie,” het Bobby Stevenson, die DA se woordvoerder oor gemeenskapsveiligheid, gesê. Nqatha het bevestig dat altesaam 107 938 noodoproepe nie oor die afgelope drie boekjare beantwoord is nie, hoewel die sentrum oorbeman is. Luidens Nqatha se terugvoer is 47 517 oproepe in die 2020-’21-boekjaar nooit beantwoord nie, 44 600 oproepe in 2021-’22 en 15 821 oproepe in 2022-’23. Die mislukte oproepe (dropped calls) word toegeskryf aan probleme met die UPS-toestel – ŉ bron wat nieonderbreekbare krag voorsien. Dít lei dan tot verskeie telefoonprobleme en word ook deur beurtkrag vererger, al het die sentrum na bewering drie reserwe-kragopwekkers wat almal in ŉ werkende toestand is. Volgens Nqatha was die sentrum ook al verskeie kere gesluit vir Covid-19-ontsmettingsdoeleindes. “Toe gevra is hoe die departement klagtes hanteer, het LUR Nqatha gesê daar was geen amptelike geskrewe klagtes oor onbeantwoorde oproepe nie. “Die LUR het ook gesê hoewel die blitspatrollie wat met die Oos-Londen-10111-sentrum verbind is, oorbeman is, is die K9-eenheid ernstig onderbeman, met ŉ tekort aan voertuie,” sê Stevenson. Daar is glo ook geen Wi-Fi by die sentrum nie, en die migrasie na ŉ nuwe radiostelsel, wat al in 2009 begin het, sal eers in die 2026-’27-boekjaar in werking wees. Stevenson sê dit is onaanvaarbaar dat mense in krisistye aan hul eie genade oorgelaat word, en dat daar geboet moet word vir die wanfunksionering van 10111-sentrums. “Individue wat deur vrees en gevaar in die gesig gestaar word, kan nie in noodgevalle vir die wolwe gegooi word nie. Die versuim om oproepe te beantwoord kan moontlik lewensgevaarlik wees vir mense wat die teikens van misdadigers is.”